Ingredjenti 4 qatgħat irqaq tal-vitella 2 bajdiet frak tal-ħobż ( bread crumbs )… uża minn dak mixtri lest fil-pakkett dqiq ftit ħalib ftit żejt u marġerina biex taqli bżar mitħun frisk u melħ Naddaf il-qatgħat tal-vitella mix-xaħam u l-ġilda u poġġihom fuq platt kbir u ċatt. Roxx ftit bżar u melħ fuqhom miż-żewġ naħat. Ferrex ftit dqiq fuq platt ċatt u agħmel ftit frak tal-ħobż fuq platt ċatt ieħor. Tista' tuża biċċa karta oljata minflok il-platti. Ħabbat il-bajd u l-ħalib ġo skutella. Għaddi kull biċċa vitella mid-dqiq. Ara li tinkesa kollha. Issa għaddiha mit-taħlita tal-bajd u l-ħalib u wara iksiha bil-frak tal-ħobż. Importanti li l-vitella tinkesa kollha tajjeb. Saħħan taġen kbir u dewweb fih taħlita ta' ftit żejt u marġerina. Din it-tip ta' taħlita tevita li l-laħam tari jinħaraq. Aqli l-vitella fuq nar baxx sakemm issir tajjeb miż-żewġ naħat. Ftakar li l-vitella m'għandhiex bżonn ħafna nar u għalhekk issir malajr. Poġġi l-vitella msajra fuq sarvetta tal-karta biex jinxtorob iż-żejt żejjed. Servi mill-ewwel flimkien ma' insalata tal-gosti tiegħek u ftit chips . NOTA: Minflok vitella tista' tuża majjal li jkun maqtugħ irqiq ħafna.